3 van lugmag oorleef toe heli val | Netwerk24
3 van lugmag oorleef toe heli val
Deur Vicus Bürger 07 November 2016 22:46
’n Agusta-helikopter het Maandagmiddag op die plaas Umpukane in die Clocolan-distrik neergestort. Hier is die wrak besig om uit te brand.
Drie lede van die lugmag het wonderbaarlik oorleef nadat die helikopter waarin hulle gevlieg het by Clocolan in die Oos-Vrystaat neergestort het.
Deonne Roux, koördineerder van landelike beveiliging van die Clocolan-boerevereniging, sê die helikopter het Maandag net voor 18:00 op die plaas Umpukane in die distrik hier neergestort.
Die drie lugmaglede wat in die helikopter was, is na die hospitaal in Clocolan gebring.
Roux sê ’n ander weermaghelikopter het hulle hier kom oplaai en na die 3 Militêre Hospitaal in Bloemfontein gebring.
Boere van die distrik het hulle dadelik gehaas na die ongelukstoneel om te gaan help.
Volgens Roux het hulle ook die ambulans begelei na waar die helikopter neergestort het.
Brig.genl. Xolani Mabanga, weermagwoordvoerder, sê die weermaglede was besig met nagvlugopleiding in ’n Agusta-helikopter toe die ongeluk gebeur het.
Die oorsaak van die ongeluk en toestand van die betrokke lugmaglede is nog onbekend.
Kind, 2 ander beseer toe lugballon in boom vasvlieg
Man sterf toe heli val
Heli stort neer langs Angolese kus; 4 dood